钦定古今图书集成/明伦汇编/官常典/第409卷 > 《赠刘仪同西聘》前人
## 钦定古今图书集成/明伦汇编/官常典/第409卷 > 《赠刘仪同西聘》前人

开邛昔柔远，宾越尽招携。岂若驰天使，玉节抚遗黎。
五祠临渭圮，双岭带崤西。故关看金马，馀坛听宝鸡。
垂丝被柳陌，落锦覆桃蹊。分袪俄易惨，离思实难齐。
极野云峰合，遥嶂日轮低。尘暗前旌没，风长后骑嘶。
灞陵行可望，函谷久无泥。须君劳旋罢，春草共萋萋。